SL Uradni list Evropske unije L 168/27

UREDBA SVETA (EU) št. 607/2014

z dne 19. maja 2014

o razdelitvi ribolovnih možnosti v skladu s Protokolom o določitvi ribolovnih možnosti in finančnega prispevka, predvidenih v Sporazumu o partnerstvu v ribiškem sektorju med Evropsko unijo in Demokratično republiko São Tomé in Príncipe

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 23. julija 2007 s sprejetjem Uredbe (ES) št. 894/2007 (1) odobril Sporazum o partnerstvu v ribiškem sektorju med Demokratično republiko São Tomé in Principe in Evropsko skupnostjo (v nadaljnjem besedilu: Sporazum o partnerstvu).

(2) Unija in Demokratična republika São Tomé in Príncipe sta 19. decembra 2013 s pogajanji dosegli in parafirali nov protokol k Sporazumu o partnerstvu, ki plovilom Unije dodeljuje ribolovne možnosti v vodah, v katerih Demokratična republika São Tomé in Príncipe izvaja svojo suverenost ali jurisdikcijo na področju ribištva.

(3) Svet je 19. maja 2014 sprejel Sklep 2014/334/EU (2) o podpisu in začasni uporabi novega protokola.

(4) Treba bi bilo določiti način razdelitve ribolovnih možnosti med države članice za obdobje uporabe novega protokola.

(5) Če se izkaže, da dovoljenja za ribolov ali ribolovne možnosti, dodeljene Uniji v skladu z novim protokolom, niso v celoti izčrpane, bo Komisija o tem obvestila države članice v skladu z Uredbo Sveta (ES) št. 1006/2008 (3). Če v roku, ki ga določi Svet, ni odgovora, se to šteje za potrdilo, da plovila zadevne države članice v zadevnem obdobju svojih ribolovnih možnosti ne izkoriščajo v celoti. Ta rok bi bilo treba določiti.

(6) Za zagotovitev stalnosti ribolovnih dejavnosti plovil Unije je v novem protokolu določena njegova začasna uporaba s strani pogodbenic od dne njegovega podpisa. Ta uredba bi se zato morala uporabljati od dneva podpisa novega protokola –

SPREJEL NASLEDNJO UREDBO:

Člen 1

1. Ribolovne možnosti, ki jih določa Protokol o določitvi ribolovnih možnosti in finančnega prispevka, predvidenih v Sporazumu o partnerstvu v ribiškem sektorju med Evropsko unijo in Demokratično republiko São Tomé in Príncipe (v nadaljnjem besedilu: Protokol), se med države članice razdelijo, kot sledi:

(a) plovila za ribolov tuna s potegalko: Španija 16 plovil Francija 12 plovil

(b) plovila s površinskim parangalom: — v prvih dveh letih veljavnosti Protokola: Španija 4 plovila Portugalska 2 plovili — v zadnjih dveh letih veljavnosti Protokola: Španija 5 plovil Portugalska 1 plovilo

2. Uredba (ES) št. 1006/2008 se uporablja brez poseganja v Sporazum o partnerstvu.

3. Če se z vlogami za dovoljenja za ribolov držav članic iz odstavka 1 ne izčrpajo ribolovne možnosti, ki jih določa Protokol, Komisija upošteva vloge za dovoljenja za ribolov katere koli druge države članice v skladu s členom 10 Uredbe (ES) št. 1006/2008.

4. Rok, v katerem morajo države članice potrditi, da v celoti ne izkoriščajo ribolovnih možnosti, ki so jim dodeljene, kot je določeno v členu 10(1) Uredbe (ES) št. 1006/2008, je deset delovnih dni od datuma, ko Komisija obvesti države članice, da ribolovne možnosti niso v celoti izkoriščene.

Člen 2

Ta uredba začne veljati dan po objavi v Uradnem listu Evropske unije.

Uporablja se od datuma podpisa Protokola.

Ta uredba je v celoti zavezujoča in se neposredno uporablja v vseh državah članicah. V Bruslju, 19. maja 2014 Za Svet Predsednik A. TSAFTARIS

(1) Uredba Sveta (ES) št. 894/2007 z dne 23. julija 2007 o sklenitvi Sporazuma o partnerstvu v ribiškem sektorju med Demokratično republiko Sao Tome in Principe in Evropsko skupnostjo (UL L 205, 7.8.2007, str. 35).

(2) Sklep Sveta 2014/334/EU z dne 19. maja 2014 o podpisu v imenu Evropske unije in začasni uporabi Protokola o določitvi ribolovnih možnosti in finančnega prispevka, predvidenih v Sporazumu o partnerstvu v ribiškem sektorju med Evropsko unijo in Demokratično republiko São Tomé in Príncipe (glej stran 1 tega Uradnega lista).

(3) Uredba Sveta (ES) št. 1006/2008 z dne 29. septembra 2008 o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti ter o spremembi uredb (EGS) št. 2847/93 in (ES) št. 1627/94 in o razveljavitvi Uredbe (ES) št. 3317/94 (UL L 286, 29.10.2008, str. 33).